Geplaas deur	Sophia Kapp Woensdag 24 April 2019
Dit is 'n vertaling van die Engelse/Amerikaanse term soapie, wat 'n verkorting is van soap opera, so genoem omdat dit meestal geborg is deur seepmaatskappye. (Want die kykers van sepies is kwansuis dieselfde persone wat die huishouding se wasgoed was.)
Kwaker (s.nw.) – lid van 'n protestantse groep wat vanaf die 1600's in Engeland en Amerika aktief was/is en hulle veral toegespits het op sosiale geregtigheid en die afskaffing van slawerny.
Die groep is gestig deur George Fox, as 'n teenvoeter vir die onemosionele manier waarop daar in die Anglikaanse kerk aanbid is. Hy is van godslastering aangekla en voor die hof gedaag. In sy outobiografie het hy geskryf dat hy die hof aangeraai het "to tremble at the word of the Lord" en toe deur 'n regter Bennett gesê is dat hy die enigste een is wat in die hof gaan "quake" (bewe). Daarvan is die Engelse naam Quaker geskep, wat in Nederlands (en Afrikaans) as Kwaker vertaal is.
As jy voel asof iemand se sarkastiese opmerkings jou verskeur, is jy nie ver van die waarheid af nie. Die woord is oorspronklik afkomstig van die Griekse woord sarkázein wat letterlik beteken het 'om vleis af te skeur'.
Die Oxford English Dictionary se leksikograwe het bevind dat die eerste teks waarin 'n x gebruik is om 'n soen aan te dui, 'n brief was van die Britse naturalis en geestelike Gilbert White, wat hy in 1763 geskryf het en afgesluit het met die frase "I am with many a xxxxxxx and many a Pater noster and Ave Maria". Dit is 'n fraai storie, maar kennelik nie noodwendig korrek nie. Die gebruik kan moontlik ook toegeskryf word aan 'n baie ouer tradisie, naamlik dat 'n skrywer 'n brief afgesluit het met 'n x en dan die x gesoen het om sy/haar opregtheid oor die inhoud uit te druk. Hoe dit ook al sy, dis ouer as rekenaars en selfone en Facebook en selfs opgevoude briefies wat jy in die wiskundeklas in jou kleurbaadjie se sak ontdek het. Jou geliefde, hoe toegewyd ook al, het dit nie uitgedink nie.
Afkomstig van gymnasium, wat 'n latinisering van die Grieks (gymnasion) was. In Grieks het die woord verwys na 'n skool/opleidingsentrum waar jong mans oor 18 opgelei is in sport, filosofie, letterkunde en musiek. Die woord is afgelei van die Griekse byvoeglike naamwoord gymnos, wat 'nakend' beteken het, en die skole is so genoem omdat die atlete, as eerbewys aan die gode, nakend aan sportitems deelgeneem het. Destyds was Herakles, Hermes en Theseus die gode wat as beskermhere vir gimnasiums opgetree het. Deesdae, vermoed ek, is Narcissus ook 'n ontvanger van al dié eerbetoon.